Source: https://www.juridice.ro/397790/reprezentantii-csm-s-au-intalnit-cu-liderii-coalitiei-nationale-pentru-absorbtia-fondurilor-structurale.html
Timestamp: 2019-10-19 15:18:37+00:00
Document Index: 11662668

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ']

JURIDICE.ro » Reprezentanții CSM s-au întâlnit cu liderii Coaliţiei Naţionale pentru Absorbţia Fondurilor Structurale
Consiliul Superior al Magistraturii a dat publicității vineri, 28 august 2015, un comunicat cu privire la întâlnirea reprezentanţilor CSM cu liderii Coaliţiei Naţionale pentru Absorbţia Fondurilor Structurale.
La discuții au participat, din partea CSM, procuror Bogdan Gabor – vicepreședinte CSM, jud. Mircea Aron – membru CSM și reprezentanți ai aparatului tehnic. Întâlnirea a avut ca scop identificarea unor măsuri eficiente de optimizare a mecanismelor de absorbţie a fondurilor structurale europene dedicate sistemului judiciar.
Reprezentanţii CNAFS au prezentat măsurile propuse în vederea accelerării accesării fondurilor structurale în perioada de programare 2014-2020, iar membrii CSM s-au arătat interesați de demersurile propuse și le-au apreciat ca importante pentru simplificarea procedurilor administrative care contribuie la creşterea gradului de absorbţie a fondurilor structurale.
S-a agreat a fi supusă analizei Secțiilor CSM propunerea de sesizare a Inspecției Judiciare pentru a face verificări cu privire la respectarea dispozițiilor legale privind celeritatea procedurilor judiciare în domeniul achizițiilor publice având ca obiect accesarea fondurilor europene.
Mai mult, reprezentanții CSM au informat oaspeții în legătură cu sesizarea Ministerului Justiției cu propunerea de completare a OUG nr. 80/2013 privind taxele judiciare de timbru, cu un nou articol, 16^1, care să reglementeze taxele de timbru în cererile din materia achizițiilor publice.
Aflaţi mai mult despre achizitii publice, Bogdan Gabor, celeritate proceduri judiciare, Coaliția Națională pentru Absorbţia Fondurilor Structurale, Consiliul Superior al Magistraturii, intalnire de lucru, Mircea Aron, OUG nr. 80/2013